Ir-Regolament tal-Kummissjoni (KE) Nru 918/2004
tad-29 ta'April 2004
li jintroduċi arranġamenti transitorji għall-protezzjoni ta' indikazzjonijiet ġeografiċi u ismijiet ta' oriġini għal prodotti agrikoli u oġġetti ta' l-ikel b'konnessjoni mal-adeżjoni tar-Repubblika Ċeka, l-Estonja, Ċipru, l-Latvja, l-Litwanja, l-Ungerija, Malta, l-Polonja, s-Slovenja u s-Slovakja
IL-KUMMISSJONI TAL-KOMUNITAJIET EWROPEJ
Wara li kkonsidrat it-Trattat li jistabbilixxi l-Komunitá Ewropea,
Wara li kkonsidrat it-Trattat ta' Adeżjoni tar-Repubblika Ċeka, l-Estonja, Ċipru, l-Latvja, l-Litwanja,l-Ungerija, Malta, l-Polonja, s-Slovenja u s-Slovakja, u b'mod partikolari l-Artikolu 2(3) tiegħu.
Wara li kkonsidrat L-Att ta' Adeżjoni tar-Repubblika Ċeka, l-Estonja, Ċipru, l-Latvja, l-Litwanja,l-Ungerija, Malta, l-Polonja, s-Slovenja u s-Slovakja, u b'mod partikolari l-Artikolu 41 tiegħu,
Billi:
(1) R-Regolament tal-Kunsill (KEE) Nru 2081/92 tal-14 ta' Lulju 1992 dwar il-protezzjoni ta' indikazzjonijiet ġeografiċi u l-ismijiet ta' oriġini għal prodotti agrikoli u oġġetti ta' l-ikel [1] idaħħal sistema ta' protezzjoni tal-Komunità għal indikazzjonijiet ġeografiċi u ismijiet ta' oriġini u joħloq reġistru tal-Komunità ta' indikazzjonijiet ġeografiċi protetti u ismijiet ta' oriġini.
(2) L-Artikolu 5(5) tar-Regolament (KEE) Nru 2081/92 jipprovdi, iżda, li indikazzjonijiet ġeografiċi u ismijiet ta' oriġini jistgħu jingħataw protezzjoni transitorja nazzjonali minn Stati Membri mid-data li fiha jintbagħtu lill-Kummissjoni l-applikazzjonijiet għar-reġistrazzjoni ta' dawk l-ismijiet. Il-konsegwenzi ta'dik il-protezzjoni nazzjonali fil-każi fejn isem ma jkunx reġistrat fil-livell tal-Komunità huma għal kollox ir-responsabbiltà ta' l-Istat Membru konċernat.
(3) Wara l-adeżjoni tar-Repubblika Ċeka, l-Estonja, Ċipru, l-Latvja, l-Litwanja,l-Ungerija, Malta, l-Polonja, s-Slovenja u s-Slovakja, l-indikazzjonijiet ġeografiċi u l-ismijiet ta' oriġini ta' dawn il-pajjiżi (hawnhekk iżjed 'l quddiem imsejjħa "l-Istati Membri l-ġodda") jistgħu għalhekk jiġu reġistrati fil-livell tal-Komunità tasħt l-Artikolu 5 tar-Regolament (KEE) Nru 2081/92 u protetti taħt l-Artikolu 13.
(4) Sabiex tiġi faċilitata s-sottomissjoni ta' applikazzjonijiet lill-Kummissjoni mill-Istati Membri l-ġodda u tiġi żgurata protezzjoni li titkompla ta' l-indikazzjonijiet ġeografiċi relevanti u ismijiet ta' oriġini, għandha ssir dispożizzjoni għal dawn l-Istati Membri biex tinżamm il-protezzjoni nazzjonali li kienet etżisti fit-30 ta' April 2004 sakemm tkun ittieħdet deċiżjoni taħt l-Artikolu 6 tar-Regolament (KEE) Nru 2081/92, kemm-il darba tkun intbagħtet lill-Kummissjoni applikazzjoni għar-reġistrazzjoni sal-31 ta' Ottubru 2004.
(5) Il-miżuri li hemm provvediment dwarhom f'dan ir-Regolament huma konformi mal-opinjoni tal-Kumitat Regolatorju dwar il-protezzjoni ta' indikazzjonijiet ġeografiċi u ismijiet ta' oriġini,
ADOTTAT DAN IR-REGOLAMENT:
Artikolu 1
Il-protezzjoni nazzjonali ta' indikazzjonijiet ġeografiċi u ismijiet ta' oriġini skond it-tifsira tar-regolament (KEE) Nru 2081/92 li kienu jeżistu fir-Repubblika Ċeka, l-Estonja, Ċipru, l-Latvja, l-Litwanja,l-Ungerija, Malta, l-Polonja, s-Slovenja u s-Slovakja fit-30 ta' April 2004 jistgħu jinżammu minn dawk l-Istati Membri sal-31 ta' Ottubru 2004.
Fejn tkun intbagħtet lill-Kummissjoni sal-31 ta' Ottubru 2004 applikazzjoni għar-reġistrazzjoni taħt ir-Regolament (KEE) Nru 2081/92, dik il-protezzjoni tista' tinżamm sakemm tkun ittieħdet deċiżjoni skond l-Artikolu 6 ta' dak ir-Regolament.
Il-konsegwenzi ta' dik il-protezzjoni nazzjonali fil-każi fejn l-isem ma jkunx reġistrat fil-livell tal-Komunità huma għal kollox ir-responsabbiltà ta' l-Istat Membru konċernat.
Artikolu 2
Dan ir-Regolament għandu jidħol fis-seħħ fl-1 ta' Mejju 2004, suġġett għad-dħul fis-seħħ tat-Trattat ta' adeżjoni tar-Repubblika Ċeka, l-Estonja, Ċipru, l-Latvja, l-Litwanja,l-Ungerija, Malta, l-Polonja, s-Slovenja u s-Slovakja.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' April 2004.